અમેરિકન રક્ષા મંત્રાલયના પ્રવક્તા કોની ફૉકનરે તો કહ્યું કે ખરેખર તો દક્ષિણ એશિયા માટે અમેરિકાની સૈન્ય વ્યૂહરચનામાં સહકાર ન આપવાને કારણે પાકિસ્તાનને બાકીની 30 કરોડ ડૉલર્સની સહાય રદ કરવામાં આવી છે. અમેરિકાના આ નિર્ણયથી પાકિસ્તાનના નવા વડા પ્રધાન ઇમરાન ખાનની તકલીફો વધશે. ઇમરાન ખાને ગયા મહિને જ પાકિસ્તાનની સત્તા સંભાળી છે અને તે દેશના આર્થિક મોરચે ગંભીર પડકારોનો સામનો કરી રહ્યા છે. પાકિસ્તાનના વિદેશી મુદ્રા ભંડારમાં સતત ઘટાડો થઈ રહ્યો છે. મે 2017માં જ્યાં પાકિસ્તાનનો વિદેશી મુદ્રા ભંડાર 16.4 અબજ ડૉલર હતો, હવે તે 10 અબજ ડૉલર્સ કરતાં પણ ઓછો થઈ ગયો છે. વિદેશી મુદ્રા ભંડારમાં ઘટાડાને કારણે પાકિસ્તાનમાં ચાલુ ખાતાની ખાધનું સંકટ વધું ગંભીર બન્યું છે. ઈમરાનની હાલત સાત સાંધે ત્યાં તેર તૂટે જેવી થઈ ગઈ છે.